Illum l-ambaxxaturi għall-UE approvaw riforma tad-drittijiet tal-passiġġieri tal-ferroviji li ser issaħħaħ id-drittijiet tal-passiġġieri kollha, u b'mod partikolari dawk b'diżabbiltà jew b'mobbiltà mnaqqsa . Id-dispożizzjonijiet aġġornati ser isaħħu r-regoli dwar rotot alternattivi u ser jagħmluha aktar faċli biex ittella' rota fuq ferrovija. Ser jippromwovu wkoll l-użu ta' biljetti globali, li jtejjeb il-protezzjoni f'każ ta' konnessjonijiet mitlufa. Fl-1 ta Ottubru, il-presidenza tal-Kunsill u l-Parlament Ewropew kienu qablu dwar ir-riforma b'mod proviżorju. Dawn ir-regoli l-ġodda ser ikunu jfissru protezzjoni aktar ċara u aktar b'saħħitha għal dawk li jixtiequ jivvjaġġaw b'mod li ma jagħmilx ħsara lill-ambjent, anke billi jġorru r-roti tagħhom. Il-persuni b'mobbiltà mnaqqsa jridu wkoll jivvjaġġaw bil-ferrovija, u għandhom l-istess dritt li jagħmlu dan, u dan ser isir ħafna aktar faċli. Bidla modali lejn il-ferroviji hija essenzjali għall-isforzi tal-UE biex tilħaq il-miri tagħha dwar il-klima u biex tippromwovi l-konnettività inklużiva. Christine Lambrecht, Ministru Federali għall-Ġustizzja u l-Protezzjoni tal-Konsumatur tal-Ġermanja Il-kumpaniji ferrovjarji ser jiġu mħeġġa jżidu l-offerta ta' biljetti globali . Dawn huma biljetti uniċi li huma validi għal partijiet suċċessivi tal-vjaġġ, u jissalvagwardjaw id-drittijiet għal rotta alternattiva u kumpens fil-każ ta' dewmien jew konnessjonijiet mitlufa. Il-biljetti globali ser ikunu obbligatorji jekk il-ferroviji ta' konnessjoni jitħaddmu minn impriża ferrovjarja unika, pereżempju meta vjaġġ jinvolvi konnessjoni bejn ferrovija reġjonali u oħra li tivvjaġġa fuq distanzi twal. Il-passiġġieri għandhom ikunu infurmati b'mod ċar jekk il-biljetti mixtrija fi tranżazzjoni waħda jitqisux bħala biljett globali. Inkella, il-kumpanija ferrovjarja tkun responsabbli daqslikieku dawk il-biljetti kienu biljetti globali. Il-passiġġieri ser igawdu minn protezzjoni aħjar f'għadd akbar ta' servizzi ferrovjarji differenti , peress li għadd kbir ta' eżenzjonijiet permessi mir-regolament attwali ser jitneħħew gradwalment. Fil-futur ser ikunu japplikaw drittijiet aktar b'saħħithom għall- persuni b'diżabbiltà jew b'mobbiltà mnaqqsa peress li l-eżenzjoni attwali tal-ferroviji reġjonali mill-biċċa l-kbira tad-dispożizzjonijiet relatati mal-persuni b'diżabbiltà jew b'mobbiltà mnaqqsa ser titneħħa kompletament sal-2023. Minn dik id-data 'l quddiem, b'mod partikolari d-dritt li wieħed jingħata assistenza waqt l-imbark u l-iżbark minn fuq ferroviji ser japplika għall-ferroviji reġjonali u fuq distanzi twal kollha fl-Unjoni, dment li l-persunal imħarreġ ikun fuq xogħol. Titjib ieħor jinkludi d-dritt li jinxtara biljett abbord jekk ma jkunx hemm alternattiva aċċessibbli għax-xiri minn qabel tal-biljett, titjib fl-għoti ta' informazzjoni, taħriġ tal-persunal u regoli aktar ċari dwar il-kumpens għal tagħmir ta' mobbiltà mitluf jew li ssirlu l-ħsara. L-avviż minn qabel li għandu jingħata mill-persuni b'diżabbiltà jew b'mobbiltà mnaqqsa li jeħtieġu l-assistenza ser jitnaqqas minn massimu ta' 48 siegħa għal 24 siegħa, u ser ikunu inkoraġġuti arranġamenti volontarji għal perjodi iqsar ta' avviż minn qabel. Sa Ġunju 2026, l-istati membri jistgħu jippermettu ħin massimu ta' avviż minn qabel ta' 36 siegħa jekk perjodi iqsar ma jkunux fattibbli. Biex titħeġġeġ il-mobbiltà ekoloġika, ser isir ħafna aktar faċli għall-passiġġieri biex jieħdu r- roti tagħhom abbord . Il-passiġġieri ser jiġu infurmati dwar il-kapaċità disponibbli. It-trasport ta' roti jista' jiġi miċħud jekk l-ammont ta' vetturi disponibbli ma jippermettix dan. Biex sitwazzjonijiet bħal dawn jinqalgħu inqas ta' spiss, l-impriżi ferrovjarji ser ikunu obbligati jistallaw spazji għar-roti. Ir-regola ġenerali ser tkun tal-anqas erba' spazji għar-roti f'kull ferrovija. Wara konsultazzjoni mal-pubbliku, l-impriżi ferrovjarji jistgħu jiddeterminaw għadd differenti ta' spazji skont it-tip ta' servizz, id-daqs tal-ferrovija u d-domanda prevedibbli għat-trasport ta' roti. L-istati membri jistgħu wkoll jistabbilixxu numru ogħla jekk tiżdied id-domanda għall-ġarr ta' roti. Ir-rekwiżiti dwar il-postijiet għar-roti ser japplikaw meta impriża ferrovjarja tordna vetturi ferrovjarji ġodda jew meta twettaq titjib maġġuri ta' vetturi ferrovjarji qodma. Dawn ir-rekwiżiti ser ikunu applikabbli erba' snin wara d-dħul fis-seħħ tar-regolament. Ir-regoli l-ġodda ser jiċċaraw u jespandu l-protezzjoni f'każijiet fejn il-passiġġieri jeħtieġu rotta alternattiva lejn id-destinazzjoni finali tagħhom. L-operatur ferrovjarju ser ikollu jipprova jipprovdi rotta alternattiva lill-passiġġier fiċ-ċirkostanzi kollha, inkluż każijiet li jeħtieġu mezzi alternattivi ta' trasport. Jekk l-operatur ma jirnexxilux jikkomunika l-għażliet disponibbli lill-passiġġier fi żmien 100 minuta, il-passiġġier jista' jieħu trasport pubbliku alternattiv fuq l-art fuq inizjattiva tiegħu stess u l-kumpanija tal-ferrovija trid tirrimborża l-ispejjeż meħtieġa. Il- kumpens minimu għal dewmien ser jibqa' l-istess (25% tal-prezz tal-biljett għal dewmien ta' 60 minuta sa 119-il minuta, u 50% tal-prezz tal-biljett f'każ ta' dewmien ta' 120 minuta jew aktar). Klawżola ta' forza maġġuri li tindirizza l-kumpens għal servizzi tal-ferrovija li jġarrbu dewmien ser tipprovdi ċarezza legali u toħloq kundizzjonijiet aktar ugwali ta' kompetizzjoni fir-rigward ta' mezzi oħra ta' trasport, li għalihom diġà hemm klawżoli bħal din. Il-kumpaniji ferrovjarji mhux ser ikollhom iħallsu kumpens għal dewmien jew kanċellazzjonijiet f'ċirkostanzi li ma jkunux setgħu jevitaw, bħal kundizzjonijiet ta' temp estrem, diżastri naturali kbar jew kriżijiet kbar tas-saħħa pubblika, inkluż pandemiji. L-istrajks tal-persunal ferrovjarju mhux ser ikunu koperti minn din l-eżenzjoni. Barra minn hekk, l-obbligi ta' rotta alternattiva ser japplikaw anki f'każ ta' forza maġġuri. Peress li l-regolament jistipula livell minimu ta' protezzjoni , l-impriżi ferrovjarji huma liberi u huma mħeġġa jintroduċu regoli aktar stretti biex iħarsu d-drittijiet tal-passiġġieri. Ir-regolament rivedut ser jidħol fis-seħħ għoxrin jum wara li jiġi ppubblikat fil-Ġurnal Uffiċjali tal-UE. Ser ikun applikabbli sentejn wara. Proċedura Il-Kummissjoni ppreżentat il-proposta f'Settembru 2017. L-approvazzjoni tal-lum tal-qbil proviżorju saret fil-Kumitat tar-Rappreżentanti Permanenti tal-Kunsill (Coreper). Il-kumitat għat-trasport tal-Parlament Ewropew huwa mistenni jivvota dwar il-ftehim proviżorju dalwaqt. It-test maqbul imbagħad jgħaddi għar-reviżjoni mill-ġuristi lingwisti, segwit minn vot formali kemm fil-Kunsill kif ukoll fil-Parlament (''it-tieni qari bikri") f'data aktar tard. Ser jiżdied link għat-test maqbul ma' din l-istqarrija għall-istampa fuq is-sit web tagħna. Id-drittijiet attwali tal-passiġġieri tal-ferroviji - L-Ewropa Tiegħek (Kummissjoni Ewropea) Id-drittijiet attwali tal-passiġġieri tal-ferroviji - L-Ewropa Tiegħek (Kummissjoni Ewropea)